
Χωρίς να ανήκουν πουθενά έχουν μείνει ουσιαστικά οι ξεναγοί από το 2005 οπότε και καταργήθηκε η διεύθυνση περιφερειακής πολιτικής και το τμήμα τουριστικών επαγγελμάτων στο υπουργείο τουριστικής ανάπτυξης. Από την πλευρά της η Πανελλήνια Ομοσπονδία Ξεναγών έχει ζητήσει από το 2005, με απάντησή της  σε ερώτημα της Διεύθυνσης Τουριστικής Πολιτικής του Υπουργείου, την μεταφορά των αρμοδιοτήτων περί ξεναγών στον Ελληνικό Οργανισμό Τουρισμού. Η αρμόδια αρχή για την υπαγωγή του κλάδου είναι αυτή της Διεύθυνσης Τουριστικών Επαγγελμάτων, η οποία θα πρέπει να συσταθεί στον ΕΟΤ.

Επί δεκαετίες ολόκληρες οι αρμοδιότητες περί ξεναγών, τουριστικών γραφείων και μεταφορών ανήκαν στον ΕΟΤ, αφού οι τρεις αυτοί τομείς θεωρούνται αναπόσπαστοι ο ένας από τον άλλον. Σε συνέχεια αυτής της κατάστασης με επιστολή προς την κυρία Φάνη Πάλλη Πετραλιά, οι ξεναγοί ζητούν τον άμεσο ορισμό και με νομοθετική διάταξη την μεταφορά των αρμοδιοτήτων περί ξεναγών (προστασία επαγγέλματος, πειθαρχικές ποινές, κυρώσεις, αδειοδότηση, επέκταση άδειας ξεναγού σε ξένες γλώσσες κ.λ.π.) στην διεύθυνση τουριστικών επαγγελμάτων του ΕΟΤ, ώστε να καλυφθεί το νομοθετικό κενό που υπάρχει από το 2005. 

